text:
Euritmia, dal sax aes percussion,
e crôt tai zovins
In graciis de esperience dai tancj concors musicâi che la associazion culturâl Euritmia e puarte indevant di ben 24 agns, e je vignude fûr une iniziative origjinâl par un premi dedicât e di respîr internazionâl: il “Grant Premi Paulêt”, une competizion vierte a musicistis e musiciscj dai 20 agns insù, talents specializâts tal strument saxofon. Un strument inventât dal belghe Adolphe Sax tor de metât dal Votcent e deventât subit un element di caratar, plui che de musiche classiche, des orchestris filarmonichis, ven a stâi des bandis, e une vore domandât ancje inte musiche jazz.
◆ Podevie Euritmia, che e à une sô orchestre di flâts, nassude de storiche Bande di Paulêt, une des plui antighis dal Friûl, fondade tal 1875, no fâ alc di speciâl a valôr e promozion de musiche saxofonistiche e dai saxofoniscj, intune dimension contemporanie? Sigûr che e podeve, e cussì e à fat, realizant cun grant sucès la prime edizion, che la sô prime part si è davuelte, dilunc dal Invier, in modalitât in rêt, pes fasis seletivis. Invezit la seconde, cuintri di ogni prevision e cun ducj i risis dal câs, dovûts aes limitazions tai spostaments par vie dal Covid, e je stade fate in presince. Une finâl che si è davuelte ai 12 di Jugn tal Auditorium Comunâl di Paulêt, biele e apassionante di gjavâ il flât, di tant che a jerin brâfs i cinc soliscj finaliscj che si son contindûts il premi. O miôr: i premis.
◆ I finaliscj, ducj tor dai vincj agns, a son stâts Arce Martinez de Spagne, Kanako Horie dal Gjapon, Mafalda Oliveira dal Portugal, Pierre Faget de France e Jacopo Taddei de Italie. Europe e Orient a Paulêt, par une rose di talents dal sax che si son formâts in scuelis, conservatoris e academiis di grant nivel, cun docents di alte nomee e za vincidôrs di diviers premis musicâi.
◆ La finâl dal concors, che al à viodût une jurie ancje cheste internazionâl, componude di siôrs mestris de musiche – o ben dal diretôr di orchestre Jo Conjaerts, di João Pedro Silva, Mario Marzi, Jérôme Laran e Massimo Mazzoni – e je stade combatude a sun di sofletadis e di grant virtuosisim. Ae fin, sedi il premi de jurie di 1500 euros sedi chel dal public di 350 euros, a son stâts ricognossûts al talian Jacopo Taddei che si puarte a cjase in Toscane 1850 euros e une scriture contratuâl par un conciert che al vignarà inserît inte prossime stagjon musicâl di Euritmia.
◆ Nus conte il diretôr artistic Franco Brusini: «Al è simpri un plasê par nô meti sù e curâ cun ducj i crismis un concors musicâl di nivel internazionâl, parcè che o volìn dâ la pussibilitât ai zovins, de Europe e dal mont, di metisi in mostre e in discussion in contescj che par lôr a son cetant cualificants. E dâ mût ae int che nus seguìs di scoltâ cualchi vêr miracul, talents che a rivin a fâ robis incredibilis e cun tant sintiment. Duncje: pussibilitâts, metisi in zûc e imparâ. Al fâs part de filosofie di dut ce che o fasìn a nivel di formazion musicâl e di ativitâts conciertistichis, che inte realtât di Euritmia si tradûs in scuele di musiche e di tancj struments musicâi par dutis lis etâts, tacant de musiche in scune par fruts a pene nassûts, fintremai ai anzians. Inmò, orchestre a flâts, cuntun centenâr di elements, e la mini bande, pensade pai plui piçui. In plui dai concors musicâi».
◆ E no si fâs in timp a sierânt un, come il fortunât e seguît “Gran premi Paulêt” pal sax, che si ’nt vierç subit un altri, a dimostrazion dal grant ativisim di chei di Paulêt che a tegnin alte la bandiere di chê musiche bandistiche che e rint cetant speciâl la lôr storie.
◆ Di fat, sul sît euritmia.it, si pues cjatâ il regolament dal gnûf concors internazionâl dedicât cheste volte aes percussions, une sezion fondamentâl intai repertoris des societâts filarmonichis. Marimbe, vibrafon, rulant, set di batarie, chestis lis sezions viertis aes garis. La prime fase, cu la propueste des prestazions musicâls che a van mandadis vie video, e previôt la esecuzion di tocs musicâi di oblic, tra riscrituris e oparis origjinâls di Bach, Tanaka, Miyosh, Deane, Panzi, Masson, Giner e altris. Dopo des eliminatoriis in rêt, cu la partecipazion di une jurie come simpri internazionâl, componude dal talian Massimo Pastore, dal spagnûl Manel Ramada, dal cec Martin Oprsal e dal austriac David Panzl, e sarà la volte de finâl, in presince, in program ai 18 di Dicembar tal Auditorium Comunâl di Paulêt. Di no pierdi. ❚
Paulêt, finît un Premi internazionâl a ’nt tache un altriAlessio Screm
Euritmia, dal sax aes percussion,


c: text/html

text:
Cui colonizadôrs romans al jere rivât il latin volgâr
Lenghis e popui a nassin e a muerin, il teritori ladin si puarte scuasit intun mût paralel tant che i glaçârs alpins. Co la Rezie e fo cjapât dai romans tal 15 prin di Crist, l’aiar al fo 1,5 a 2 grâts plui cjalt che no tai nestris dîs. Pas che vuê a son tapâts cu la glace eternâl, a forin in chel timp transitabil, ancje cui elefants, impensìn si dome di Anibal. Cui colonizadôrs romans al rivà ancje il latin volgâr te Engjadine (in romanç Engiadina = il zardin dal En) fin al Montafon tal Vorarlberg e Tirôl, la lenghe dai reti la viere lenghe retiche-celtiche e sparì. Dal celtic fevelât al è restât pôc, alc si cjate vuê te toponomie p.e. la mont „Crap Sogn Gion” ( Par furlan: Clap dal Sant Zuan) te Engjadine o tal Vorarlberg austriac il „Ischgarnei” dal celtic ESCHGA (= pasc) e NEI (=nêf) evi.
Fin ai timps des vueris napoleonichis tes monts dal Vorarlberg e Tirôl si fevelave par ladin
Vuê in Austrie no cjatin plui nissune minorance latine, ancje se soredut tal Vorarlberg l’element ladin al fo une vore presint. La int retoromance e popolà lis monts fin al Sietcent, daspò e ven assimilât dal mâr alemanic-bavarês.
Tal Vot e Nûfcent o verin une fuarte imigrazion soredut di emigrâts trentins de Val Sugane che a paterin inte gnove patrie une fuarte discriminazion, za la tierce gjenerazion no fevelave plui il dialet trentin. Restâts dome i nons di famee tipics tant che Girardelli, Pecoraro, Franzoi, Marchetti, cjants mitics tant che “la Valsugana” e la nostalgjie romantiche viers il paîs dai vons. Ancje se no fevelin plui la lenghe, a son braurôs des lôr lidrîs. La rinassince trentine e fasè nassi ancje une organizazion dai Trentins tal 1989 il “Komitee Trentiner und ihre Nachkommen in Vorarlberg” cul president Josef Concin.
Il element ladin-romanç lu cjatìn dapardut te toponomie tal Montafon un cjanâl lunc 40 km tal sud dal Vorarlberg. Nol è dificil viodi il leam tra il latin MONS e il non Montafon che intai prin documents al ven nomenât tal 1300 tant che Muntavun; tal 1512: Muntafun.
Il non si spiege dai tocs *munt ‘pasc’ (dal latin mons ‘la mont’), e *tovone ‘specie di cjanâl’ k *tovo ‘agadôr’ (dal latin tubus ‘canâl, cane’). Montafon e je alore une ‘mont cun grandis busis’. Lis grandis busis dal “Munt tafun” a divegnin des minieris di argjint.
Altris nons “Zafera“ dal latin superanu ‘par disore’, ‘Sera’ dal romanç ‘specie di cjadenaç’ par furlan ‘sierâ’, “Laguz” che si lee al latin lacus (par furlan ‘lât’), “Vandans” al diven dal latin ad fontanas – ‘aes aghis’ o altris Albona, Gafluna, Montjola, Silvretta, Tilisuna e.v.i.
I retoromançs a coltivarin ancje valadis in Tirôl. Il paradîs di schi tirolês www.galtuer.at “Galtür” al puarte ancjemò vuê il non dai fondadôrs romans dal retoromanç ‘cultüra’, latin cultura, che al vise dal lavôr di coltivazion dai ladins divignints de Engjadine.
Il centri inomenât “Ischgl” si lee cul latin insula, viôt l’ocitan ‘iscla’. Il toponim “Al Aviöler” al significhe il lûc che al fevele di âfs (dal latin apis): “Al Aviöler”, par furlan ‘il bôç’, par romanç al è ‘avieuler’, che al corispuint cul talian ‘alveare’, par latin alvearium.
I suns particolârs dai dialets dal Montafon e il sostrat celtic-latin
Vuê si fevele dapardut dome par todesc – però lu disin cuntune cierte braure che a fevelin un dialet particolâr cun suns romançs –. In Tirôl o vin une messedade dal bavarês cun elements alemanics e influencis latinis e slavis (vieri slovenis). Soredut i suns particolârs si spieghin cul sostrat celtic e latin.
Tai vieris documents o cjatìn ancjemò peraulis ladinis tant che ‘tschindik’ o ‘tschink’ (par furlan ‘sindic’, par latin syndicus) che al testifiche il svilup romanç de s (š) denant dal ‘i’, cognossût ancje tes varietâts furlanis. Lis peraulis jentradis tal vieri tirolês a mostrin ancje altris svilups ladins tant che la semplificazion des consonants doplis o la lenizion (a.todesc m. politeneisen “bolete doganâl”) vs it. bolletta.
Il paîs tipic retoromanç cun lis sôs cjasis ingrumadis
I paîs retoromançs e bavarês (baiuvârs) a vevin une organizazion tipiche dal dut divierse. I ladins a faserin sù lis lôr cjasis une dongje di chê altre leadis cun mûrs o puartons dilunc la strade principâl o tor di une place. Tai lôr paîs si cjatin piçulis gossis cence zardins. In part (il centri storic al fo riconstruît daspò di fûcs) chel tip lu cjatìn ancjemò vuê a Fendels o Serfaus in Tirôl. I baiuvârs invezit si stabilerin in cjasâi isolâts sparniçâts su pes clevis e pascs, tor de glesie si cjatin dome pocjis cjasis. In chescj câs no si pues fevelâ simpri di un paîs fis.
La clime e gambie, i glaçârs si tirin indaûr, e cussì in mût paralel ancje il teritori ladin, îr tes valadis dal Vorarlberg e Tirôl, vuê te valade dal En in Suizare.
Janez Erat
TERITORI. Su lis olmis dai ladins in Austrie............
Cui colonizadôrs romans al jere rivât il latin volgâr

robotstxt: allowed

filter: keep


text:
#22 – Le cjase dal cuviert blu O lei sul autobus tant che ducj i diis par visitâ gno pari cuant che o viodei chê biele cjase cun il cuviert blu, une puarte grande che e vvee une gruesse batude di bronç. Il curtîl al jere in maniere perfete, al veve flôrs di ca e di là dal troi che [...]
Tag: La Sforadie
#16 – Yaguareté O disveai di un suston par il sium che o vei. O jeri intal jet intun “Ostarie di Misiones”, o jeri li pes feriis, un biel lûc pardabon, un lûc salvadi e mistic. Chel bosc al respirave antîcs rituâi dai prins oms che lu abitarin, o podei sintî alc di magjic intun percors suntun vecjo templi des [...]


text:
Distret di Sant Vît di Carintie
Il distret di Sant Vît di Carintie (tod. Sankt Veit an der Glan) al è un dai distrets dal stât federât austriac (tod. Bundesland) dale Carintie.
Al è ulteriormentri divisibil in 20 comuns (tod. Gemeinden) - di chescj, 4 a son "citâts" (tod. Städte), 9 a son "comuns cun derit di marcjât" (tod. Marktgemeinden). Di seguit la liste cun i rispietîfs numars dai abitants (tal 2001).
CitâtsModifiche
- Althofen - 4.732 ab.
- Friesach - 5.462 ab.
- Sant Vît di Carintie (tod. Sankt Veit an der Glan) - 12.839 ab.
- Strassburg - 2.335 ab.
Comuns cun derit di marcjâtModifiche
ComunsModifiche
- Deutsch-Griffen
- Frauenstein
- Glödnitz
- Kappel am Krappfeld
- Micheldorf
- Mölbling
- Sankt Georgen am Längsee.


text:
In Slovenie l’interès pe lenghe furlane al cres di an in an. Danila Zuljan Kumar, che e lavore pe Academie slovene di Arts e Siencis dulà che e je diretore de sezion gurizane, nus spieghe cemût mai che i è vignude la idee di clamâ Cadorini ae Universitât di Gnove Gurize, dulà che jê e insegne dialetologjie e li che in particolâr e à tignude la part teoriche dal cors in cuistion: «Un pâr di agns indaûr, tes mês lezions di dialetologjie slovene – e spieghe Kumar -, o ai vût bisugne di savê alc di plui sui vicins furlans par vie che i nestris dialets des zonis ocidentâls de Slovenie a àn une vore di olmis di lenghe furlane, e ducj i doi i popui a àn alc in comun te lôr storie. Cussì, cuant che o ai cognossût Giorgio Cadorini mi è vignude la idee di proponi al dean de facoltât di tignî lis lezions di lenghe e leterature furlane». Duncje, il letorât tacât chest an nol è il prin che si fâs a Gnove Gurize: «La prime volte – e conte Zumar – lu vin fat e po par un pôc no si à fevelât, ma vie pal Istât dal 2017 il dean de facoltât mi à clamade e mi à domandât se o podevi inmaneâ ancjemò un letorât. E cussì o ai fat: o vin vût trê students sul program di storie e culture e doi su chel di lenghe slovene. O sin dome al inizi, ma un pôc ae volte…». Giorgio Cadorini, che al vîf inmò inte Republiche Ceche, par solit al ven in Slovenie par dôs setemanis e al fâs cinc lezions di furlan par zornade: prime di lui, Zumar e ten cuatri lezions su la storie dal Friûl e sui contats jenfri furlans e slovens. (p.c.)
In Slovenie l’interès pal furlan al cres............
In Slovenie l’interès pe lenghe furlane al cres di an in an. Danila Zuljan Kumar, che e lavore pe Academie slovene di Arts e Siencis dulà che e je diretore de sezion gurizane, nus spieghe cemût mai che i è vignude la idee di clamâ Cadorini ae Universitât di Gnove Gurize, dulà che jê e insegne dialetologjie e li che in particolâr e à tignude la part teoriche dal cors in cuistion: «Un pâr di agns indaûr, tes mês lezions di dialetologjie slovene – e spieghe Kumar -, o ai vût bisugne di savê alc di plui sui vicins furlans par vie che i nestris dialets des zonis ocidentâls de Slovenie a àn une vore di olmis di lenghe furlane, e ducj i doi i popui a àn alc in comun te lôr storie. Cussì, cuant che o ai cognossût Giorgio Cadorini mi è vignude la idee di proponi al dean de facoltât di tignî lis lezions di lenghe e leterature furlane». Duncje, il letorât tacât chest an nol è il prin che si fâs a Gnove Gurize: «La prime volte – e conte Zumar – lu vin fat e po par un pôc no si à fevelât, ma vie pal Istât dal 2017 il dean de facoltât mi à clamade e mi à domandât se o podevi inmaneâ ancjemò un letorât. E cussì o ai fat: o vin vût trê students sul program di storie e culture e doi su chel di lenghe slovene. O sin dome al inizi, ma un pôc ae volte…». Giorgio Cadorini, che al vîf inmò inte Republiche Ceche, par solit al ven in Slovenie par dôs setemanis e al fâs cinc lezions di furlan par zornade: prime di lui, Zumar e ten cuatri lezions su la storie dal Friûl e sui contats jenfri furlans e slovens. (p.c.)


text:
A àn convinçût public e jurie cuntune intense interpretazion di “Qui trista que es la tarda” di Pino Piras, Claudia Crabuzza e Claudio Gabriel Sanna, rapresentants de minorance catalane di Alguer. I doi, che a laran drets ae finâl dal Liet International a Gijon/Xixòn tes Asturiis al prin di Dicembar 2012, a àn fat l’en plein di premis pe “miôr cjançon” e “miôr propueste live”. Risultât inedit che al à viodût Onno Falkena, president de jurie, clamâ sul palc il secont classificât dal vôt dal public: il regolament al previôt di faT che doi grups, no un, a sedin sielzûts par lâ ae finâl. Biele sorprese duncje pai Jonokognos, furlans di Codroip, che si son esibîts cul toc “Mai Mai” (chê altre band nostrane in concors a jerin i cjargnei Mig 29 Over Disneyland). A inizi serade a vevin dit che al jere un toc che no sunavin plui: po ben, e je ore di tornâ a meti in moto i struments, al mancje mancul di un mês, il Liet us spete! ■
N.G.
MUSICHE. Suns 2012: JoNoKognos a van tes Asturiis cui catalans di Alguer............
A àn convinçût public e jurie cuntune intense interpretazion di “Qui trista que es la tarda” di Pino Piras, Claudia Crabuzza e Claudio Gabriel Sanna, rapresentants de minorance catalane di Alguer. I doi, che a laran drets ae finâl dal Liet International a Gijon/Xixòn tes Asturiis al prin di Dicembar 2012, a àn fat l’en plein di premis pe “miôr cjançon” e “miôr propueste live”. Risultât inedit che al à viodût Onno Falkena, president de jurie, clamâ sul palc il secont classificât dal vôt dal public: il regolament al previôt di faT che doi grups, no un, a sedin sielzûts par lâ ae finâl. Biele sorprese duncje pai Jonokognos, furlans di Codroip, che si son esibîts cul toc “Mai Mai” (chê altre band nostrane in concors a jerin i cjargnei Mig 29 Over Disneyland). A inizi serade a vevin dit che al jere un toc che no sunavin plui: po ben, e je ore di tornâ a meti in moto i struments, al mancje mancul di un mês, il Liet us spete! ■


text:
L’an passât 2014, la Cornualie e je deventade une “nazion costitutive” dal Ream Unît di Gran Bretagne. Chê che fin pôc timp fa e jere une semplice regjon, e à cuistât il status di component dal Ream Unît tant che i scozês, i galês e i irlandês. Par cumò, il ricognossiment nol à puartât a incressi l’autoguvier de Cornualie, ma al rapresente un ricognossiment impuartant e par chest la gnove e jere stade saludade cun sodisfazion sei dai grups impegnâts intal promovi la lenghe e la identitât corniche.
TUTELÂT ANCJE… UN
Alc si tache a fâ e cussì e je rivade la notizie che inte gnove stazion di polizie di Truro la segnaletiche e je dute bilengâl. Cundut che a fevelâ come prime lenghe il cornic al sedi mancul dal un par cent de popolazion (1%), la direzion de polizie e à decidût che in dutis lis gnovis stazions dal cuarp la lenghe corniche e varà di cjatâ intai segnâi visîfs la stesse dignitât di chê inglese. Par chel che al rivuarde invezit lis stazions za in vore, la segnaletiche e deventarà bilengâl a man a man che si proviodarà ae sostituzion naturâl des tabelis.
Une misure di politiche linguistiche par rispietâ i dirits des minorancis a “cost zero” che si podarès fâ buine ancje in Friûl: un cartel scrit in dôs lenghis al coste tant che un scrit intune lenghe. ❚
Internazionalitari/Redazion
In Cornualie tabelis bilengâls tes stazions di polizie: cuant che la politiche linguistiche e pues jessi “a cost zero”............
L’an passât 2014, la Cornualie e je deventade une “nazion costitutive” dal Ream Unît di Gran Bretagne. Chê che fin pôc timp fa e jere une semplice regjon, e à cuistât il status di component dal Ream Unît tant che i scozês, i galês e i irlandês. Par cumò, il ricognossiment nol à puartât a incressi l’autoguvier de Cornualie, ma al rapresente un ricognossiment impuartant e par chest la gnove e jere stade saludade cun sodisfazion sei dai grups impegnâts intal promovi la lenghe e la identitât corniche.


text:
La nestre mont e à mantignude la sô bielece salvadie, la sô nature incontaminade, in gracie dal cjargnel che al à simpri amât e difindût il so teritori, parcè che chest al è stât, dilunc i secui, la sô uniche ricjece. Di almancul trê decenis in ca la situazion e je cambiade, e purtrop in piês. In plui di vê patît pe mancjance di un disvilup compatibil, favorint intratant l’esodi viers la plane, al è stât un ridimensionament di 6 a 2 rapresentants tal Consei regjonâl e e je colade la pussibilitât de istituzion de Provincie de Cjargne (par vie di un referendum strumentalizât che di fat al à vût reson), e in fin il tai des Comunitâts Montanis. In sumis, di tiere braurose dal so jessi, a tiere depresse. Une idee di un emigrant ilustri, Leonardo Zanier di Maranzanis di Comelians, e je stade cjapade sù de Regjon che e à istituît bants pal recupar des abitazions lassadis vuedis dai ocupants. Vâl a dî, il progjet dal albierc slargjât, pompôs tal non ma dut câs di tignî in cont tra lis robis positivis, come pûr il tentatîf dome imbastît dal sfalç dai prâts. Ma al è pardabon masse pôc. Si à di promovi une politiche incisive pe mont, cui siei abitants stanziâi in prime file. La clâf e je dal sigûr il turisim, in dutis lis sôs espressions, che no puedin sei dome chês des sagris estivis. Tocje fâ un salt di cualitât, ducj unîts, cence distinzions partitichis, cence egoisims, intun unic front comun, cul unic obietîf di salvâ la Cjargne, tacant des robis che a esistin: i stai, par esempli. Ma si sêso mai domandâts trop che al vali chest patrimoni? Al è cuasi impussibil di calcolâ. E ce si fasial di lui, là che la storie di centenârs di fameis e je lade al mancul? Lu si lasse murî te trascurance plui totâl. Par dî il vêr, cualchi svuiç di socors al è: a son ancjemò i braçs fuarts dal cjargnel che al è sul puest, che a cirin di meti un blec in maniere cuasi disperade. Culì al covente alc altri di plui, e la politiche e varès di vignî incuintri focalizant, sostignint e prudelant cun leçs di pueste il recupar di chest patrimoni. Se si rivàs a meti in cantîr chestis soluzions, secont me, al sarès un pas decisîf sedi par un turisim fruibil che par un riordin dal paisaç che al deventarès la ponte di diamant de Cjargne. Bisugne favorî il recupar dal paisaç rurâl, in plui di inviulâ la manutenzion e la cure dal teritori: chescj a son i obietîfs di stâur daûr par salvâ i fabricâts rurâi tant che toblâts, stâi e baitis, magari cun vincui, come la sigurece idrogjeologjiche de aree. A Auronzo, i lôr «tabià» si ristruturin ancje cun incentîfs regjonâi, ma par 10 agns no si puedin vendi. Viodudis lis robis, e cemût che a son cambiâts i timps, che si concedi cualchi ampliament o cambi di destinazion di ûs dal imobil. Un toblât, par dentri, al podarès benon dâ acet a une saune, tant par capîsi. O vin di tornâ al antîc, cjalant viers il futûr; o vin di produsi une domande di bens e di servizis sociâi che e puedi dâ un gnûf sburt a une economie tant scunide, come chê de nestre mont. I stai nus cjalin patîts, no stin lassâju slacâ. La lôr muart e je un pôc la nestre.
Dino Temil
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
La so predicje pe Messe pe Fieste dal Friûl in Domo a Cividât ai 3 di Avrîl e à fat scjas e dismot une vore di interès. Bonsignôr Guido Genero, Vicjari gjenerâl de Arcidiocesi di Udin, al à di fat clamât i furlans a une sorte di mobilitazion par une gnove “stagjon de sperance” che si pee al recupar de lôr identitât comun. Une identitât che e à un leam cu la Glesie a partî de sô stesse divignince, che è met lidrîs intal patriarcjât di Aquilee: ma che in dì di vuê e à di cjatâ une adesion di bande dal cuarp intîr de societât furlane.
Lis rispuestis no si son fatis spietâ e a distance di cualchi setemane bonsignôr Genero nol à dubis di vê fate la sielte juste tal butâ chest clap te aghe de nestre autonomie. “O pensavi di tant incà a fâ – al spieghe – cheste propueste. Vint passât il periodi daspò dal taramot che inte disgracie nus à dut câs dade la ocasion di metisi dongje par pandi la nestre identitât di furlans in maniere sclete e costrutive, o pensi che al sedi di fâ dut ce che si pues par no dismenteâle e tignî cont di jê prin che ai furlans ur tocj di pierdile, o che a sielzin di vendile par un blanc e un neri”.
––––
Il so messaç al è une vore sclet: no aial pôre di strumentalizazions?
No, nol è nuie di sbaliât a sburtâ i nestris fradis a jessi ce che o sin. Anzit, al pues jessi une vore util a ducj scuvierzi, o riscuvierzi, la nestre vocazion di popul tra i popui di une gnove Europe che pe prime volte inte sô storie e pues permeti a dutis lis sôs gjernaziis di vivi in plenece la lôr identitât in maniere libare, e tal rispiet e tal ricognossiment dai lôr dirits. Ma par che un popul al sedi bon di fâ valê i siei dirits, al à prin di dut di ricognossisi inte sô identitât storiche, linguistiche e culturâl. Par chest, al covente un moment di convergjence, un moment di union par tirâ dongje dut ce che cumò si è fruçonât in mil tocs, ven a stâi lis mil animis di chest Friûl.
––––
Cemût saressino di tirâ dongje?
Une assemblee dal gjenar e va studiade. No soi jo a volê ni a podê dâ conseis di caratar juridic o esecutîf su cemût che si à di inmaneâle, ma e podarès vê la forme dal Forum, dal Laboratori, ce saio jo? La cuistion no je la forme, ma il contignût: al covente un puest dulà che almancul une volte ad an i furlans si confrontin in maniere democratiche e partecipade su ce che a vuelin jessi intal avignî. O pensi a une forme alte e biele di convergjence, dulà che partîts, categoriis economichis, inteletuâi, membris des associazions e des comunitâts, a sclarissin lis liniis di cemût che si à di operâ intal mont par fâ viodi une autentiche sintonie di comunitât. O pensi a mozions unitaris che a dedin la linie a ducj par no fâ plui cressi un grum di furlans che a van indevant “di bessôi”, ma un popul che si da dongje come che al à fat dopo la vuere o dopo il taramot.
––––
Cui varessial di meti adun dut chest orghin?
A coventin personalitâts indipendentis e ricognossudis dai furlans par ce che a àn fat a pro dal Friûl e de sô autonomie. Cualchidun come Zuan Francesc D’Aronco o Sergio Cecotti o pre Duilio Corgnali, juste par fâ cualchi non. E covente int che e vedi scolte e che i furlans i rispuindin, che a metin cûr e cerviel pal ben de nestre tiere. No pues jessi une robe pilotade de Glesie come istituzion: e nancje di nissun partît, parcè che cheste assemblee e à di jessi fondade sul dialic e la discussion e e à di dâ rapresentance a ducj. Si à di lâ viers di une gnove Costituzion de Patrie dal Friûl.
––––
Ma no isal il pericul di sierâsi e di fevelâsi intor?
Il mont si sta savoltant, la Europe e sta mudant piel e i savoltaments dal mont a puartin ancje tal mieç des nestris comunitâts gnove int. Ce si puedial fâ? Fâsi gloti dal mont o tignî cont des lidrîs e ciri, cence fâi tuart a di nissun, di tornâ a meti in vore il sens di comunitât che al à simpri coventât di fonde al nestri vivi? O podìn sielzi se platâsi, forsit par simpri, striçâts de globalizazion come prin de vuere nus veve striçâts la ditature, o jessi ce che o sin, mostrâ la nestre muse: e i furlans di chenti e di inaltrò a varessin di vê braùre di fâlu.
––––
Il confront al à di jessi ancje cul forest, duncje…
Sigûr, no dome parcè che tancj nestris confradis a son sparniçâts ator pal mont e noaltris no fasìn avonde tesaur di cetant ben che a àn fat; ma ancje parcè che a son altris popui ator pe Europe che a àn ce insegnânus. Catalans, scozês e altris: se al è alc di imparâ di lôr, parcè no fâlu?
––––
La Glesie ce rûl varessie?
Sul teritori la Glesie e cres su lis lidrîs di Aquilee. Il Sinodi diocesan dai agns ’80 al à sclarît bielzà ce che al vûl dî spandi la cussience di cheste ereditât sul teritori. Bisugne puartâ chest messaç ancje a cressi intes Diocesi di Pordenon, Gurize e Concuardie e sù pe Cjargne che e à ancjemò plui bisugne par resisti al dispopolament di une gnove idee di avignì che e rivuardi dute la nestre tiere. O vin di trasmeti ai zovins l’amôr pe lôr divignince: ma chest si pues fâ dome mostrantjur che a chest Friûl o vin voie di dâi un doman.❚
Walter Tomada
Fâsi gloti dal mont o tornâ a meti in vore il sens di comunitât, fonde dal nestri vivi? Ve parcè che bonsignôr Genero ai 3 di Avrîl al à clamât i furlans a une Assemblee............
La so predicje pe Messe pe Fieste dal Friûl in Domo a Cividât ai 3 di Avrîl e à fat scjas e dismot une vore di interès. Bonsignôr Guido Genero, Vicjari gjenerâl de Arcidiocesi di Udin, al à di fat clamât i furlans a une sorte di mobilitazion par une gnove “stagjon de sperance” che si pee al recupar de lôr identitât comun. Une identitât che e à un leam cu la Glesie a partî de sô stesse divignince, che è met lidrîs intal patriarcjât di Aquilee: ma che in dì di vuê e à di cjatâ une adesion di bande dal cuarp intîr de societât furlane.


text:
Salût
1 1 Jacum, servidôr di Diu e dal Signôr Gjesù Crist, a lis dodis tribûs dispierdudis pal mont, salût.
Tentazion, sapience e vite cristiane
2 Fradis, cuant ch’o patîs ogni sorte di provis, cjapaitlis come la gjonde plui grande, 3 savint che la prove de vuestre fede e fâs nassi la pazience. 4 E la pazience ch’e colmi in vualtris la sô vore par ch’o sedis rifinîts, a puest in dut e cence che us mancj nuje.
5 Se cualchidun di vualtris al mancje di sapience, che je domandi a Diu – lui al dà a ducj cence culumie e cence imputâ – e i sarà dade. 6 Al à però di domandâle cun fede, cence clopâ, parcè che chel ch’al clope al è come l’onde dal mâr che l’aiar le môf e le alce. 7 Che no si inludi di vê alc dal Signôr 8 un om di cheste fate, un om balarin, che nol à fermece in nissune des sôs voris.
9 L’om di cundizion basse che s’indalegri cuant ch’al è alçât 10 e il siôr cuant ch’al è sbassât, parcè che al passarà tant che la rose de jerbe. 11 Al jeve il soreli cul so fogôr e al fâs secjâ la jerbe e la rose e cole e dute la sô bielece e va in nuie. Cussì ancje il siôr s’inflapissarà tes sôs cumbinis.
12 Furtunât l’om ch’al ten dûr inte prove, parcè che une volte vinçude la prove al varà la zoe de vite che il Signôr ur à imprometude a di chei che i vuelin ben.
13 Nissun, cuant ch’al è tentât, nol à di dî: “Al è il Signôr che mi tente”, parcè che Diu nol pò jessi tentât dal mâl e nol tente nissun. 14 Ognidun invezit al è tentât de sô passionate, che lu tire e lu strissine. 15 Po la passion, rivade a imbastî, e parturìs il pecjât e il pecjât, madressût, al fâs nassi la muart.
La peraule di Diu inte vite dal cristian
16 No stait a lâ fûr di strade, fradis miei cjârs: 17 ogni bon regâl e ogni don rifinît al ven di adalt e al ven jù dal Pari de lûs, che nol gambie mai e che nol svarie in nuie. 18 Lui al à volût fânus nassi midiant de peraule de veretât par ch’o fossin la flôr des sôs creaturis.
19 Lu savês, fradis miei cjârs: ognidun ch’al sedi svelt tal scoltâ, pegri tal fevelâ e lent tal inrabiâsi, 20 parcè che la rabie dal om no colme la justizie di Diu. 21 Butait di bande duncje ce che nol va, ducj i vanzums de tristerie, e acetait cun ubidience la peraule ch’e je stade plantade in vualtris e ch’e pò salvâ lis vuestris animis. 22 Viodêt di jessi di chei ch’a metin in pratiche la peraule e no dome che le scoltin, imbroiantsi dibessôi. 23 Parcè che se un dome al scolte e nol met in pratiche la peraule, al è precîs di un om ch’al cjale la sô muse intun spieli: 24 a pene che si è spielât, s’int va e al dismentee dal moment cemût ch’al jere. 25 Chel che invezit si spiele te leç perfete de libertât e i reste fedêl, no come un om ch’al scolte e po al dismentee ma come un che le met in pratiche, chel al cjatarà la sô ligrie tal metile in pratiche.
26 Se cualchidun al crôt di vê religjon e nol ten frenade la sô lenghe, al ingjane la sô cussience e la sô religjon no vâl nuie. 27 Une religjon monde e cence magle denant di Diu nestri Pari e je cheste: viodi dai vuarfins e des veduis e stâ vuardâts di ogni sporcjetât di chest mont.


text:
#17 – La strade Cheste conte no sarès mai stade scrite se Mineto Bertòs nol fos rivât a matine cuntune cjadene ta man. Cun dute probabilitât, no sarès mai stade scrite nancje se Ulrico Bertòs, impresari edîl di une cierte impuartance, nol ves puartade la pacare dongje de cjase. Ma di sigure, cheste conte no sarès mai stade scrite se [...]
Categorie: Contis
#16 – Infifada Par Noura Shehadeh Ramallah – Palestine Al Anbeya’, 11 Jabaliya – Ai 6 di Dicembar 1988 Lûs de mê vite, al é bielzà un an che nô dal cjamp dai dispatriâts o lin indenant a fâ ce che o podìn e ce o crodìn just pe nestre int, ancje par chê che a sta li di [...]
#15 – Bundì O soi sierât in cjamare cence il coraç di vignî fûr. No voi plui in bagn – masse pericolôs!, o fâs ce che ai di fâ tune tirine: la mê compagne di assedi. Par mangjâ, o mangji il mancul pussibil. Cuant che propit no ja la fâs plui o voi in cusine, ma planc, felpât tant che [...]
#15 – La cjase parsore la galarie Intal fossâl di Palme al è plen di jentradis di galariis di mine: a coventavin par rivâ fin sot dai nemîs e fâju saltâ par aiar. Zuan, come tancj fruts di Palme al lave a esplorâlis e, cheste volte, al è rivât a convinci ancje Gjonde e Marte a lâ cun lui. “E [...]
#14 – La prime cjase Une volte gno fradi al à domandât al barbe Coste se si ricuardave cuale cjase che al veve fât il nono cuant che al jere a pene rivât in cheste citât. Al veve rispuindût che nol saveve dulà che si cjatave parcè che al veve dîs agns cuant che al lave a vore cul pari, [...]
#13 – Cjasute di mont Cjasute di mont ormai bandonade, cu lis oris de tor che no batin zornade Sôl le aghe e il soreli a visin a planc, il cori dal timp ch’al va indenant Puartis di cjase cence parons, batudis da l’aiar insiemit balcons Sunsûrs e rumôrs che parin clamâ, la int che pal mont je lade a [...]
Rome, ai 19 di Mai dal 2022 Mari mê amade, infin, jo e i miei fradis, o sin rivâts in Italie. Cjase nestre e je stade par un mês un camion cragnôs plen di animâi che a puçavin di smusar e di sacs di cjanaipe cul cafè in fermentazion. Un viaç framieç [...]
#11 – Ce che al reste Une altre dì che al si alçave cu la domande: Lassarèssial la cjase? Cheste cjase plene di vôs che a jerin passadis, e di memoriis che a rondolavin dì e gnot par lis stanziis vueidis. Mûrs, mobilie e imprescj traviersâts di rivocs profonts, cussì profonts che no i permetevin di bandonâle. Odôrs, cjantons, emozions. [...]
#10 – La cjase dal Bonoròs Cemût?… Dut in sest?… Vuê, a sun di conseis dal gno agjent stampe o ai di lâ in face dai miei fans te Tiere , par vie di resints scandui di marcjât: a son un grum. Jelena mi a conseât di fâmi viodi tant che une figure dongje di lôr, comude, vicin, di cjase, [...]
#09 – Chei cuatri mûrs No mi à mai plasût trop il lâ pes cjasis dai altris: mi somee simpri di disturbâ, di lâ masse dentri te intimitât dai parons. Ma cuant che un al jentre tal cûr di chei cuatri mûrs dal Friûl e al è ben acet, alore si sint a colp une atmosfere di bonstâ e di [...]
#08 – Secondis cjasis Par agnorums la mê seconde cjase e je stade la scuele. Mi supave une vore di energjie, ma ciertis comediis cualchi dì. Ve ca une zornade tip, tant par intindisi. h 8.30: Pense e scrîf Cjâf bas sul sfuei, nissun sflade. Di bot une vôs: – Maestra, guarda Stefano. Tal ultin banc al gramole la gome [...]
#07 – Cjapât dal nemì Tant che a vevin planificât il viaç al jere tacât di gnot. Il flum al jere calm, si scugnive no fâ masse rumôr stant che e jere une scjampade. A vevin sielzût di cjapâ une barcje piçule, tant che un sbordon, par movisi in mût scuindût cence crevâ la aghe. Fasint leve tal fondâl dome [...]


text:
PAI LADINS DOLOMITANS_Tal mont ladin, tantis a son lis figuris che a insiorin il panorame des liendis e des storiis popolârs: cualchidune e je di ispirazion todescje, cualchidune di orgjin slave e altris a son unichis dome de realtât ladine.
Lis fadis leadis ae aghe a àn non “Gane” (in Val Badie), o “Vivane” in Val di Fasse , o “Anguane” in Cjadovri: il lôr cjant soâf al mande in arût ducj i oms che lis scoltin.
Salvadiis a son, invezit, i “salvani” che a vivin tai landris, a fevelin pôc e mâl, e a patissin fam e frêt. I “morkyes” a son i nanui che a san lavorâ i metai e che a àn capacitâts misteriosis. Un puest di rilêf lu àn po l’orcul, che al è un burlon, ven a stâi un diaul che al cjape la forme che plui i plâs e che al rît di dut e di ducj; il Bao, che al è un zigant vistût di neri che al cîr la canaie che e disubidìs ai gjenitôrs par parâle jù tal infier o, almancul, par spaventâle; il Pavarò, un orcul a vuardie dai cjamps, che al taie lis gjambis cul falcet ai fruts che a invadin il so teritori.
I drâcs no son tant presints, invezit frecuentis a son lis striis che a puartin disgracie ai paisans, e la “siore de mont”, une dame vistude di celest e spes cercenade di animis di fruts muarts di piçui.
Tra lis liendis ladinis, la plui famose e je chê dal Ream dai Fanes che e conte di un potent ream tes Dolomitis, aleât des marmotis, che al finì par colpe di un re che al tradì il popul par vie de aviditât di aur. Si trate di un cicli epic, tramandât in forme orâl par secui e trascrit di Felix Wolff tal 1932. In Ladinie si crôt ancjemò vuê che i sorevivents dai Fanes a stedin spietant sot i crets di saltâ fûr e di fâ rinassi la lôr grandiositât.
La liende e je tant preseade tes valadis dolomitichis, al pont che tal 2005 Susy Rottonara, Roland Verra e Hans-Peter Karbon a àn produsût un cine dal titul “Le Rëgn de Fanes”, vincitôr tal 2008 dal premi pal Best International Score al Garden State Film Festival.
IN FRIÛL_ La superstizion e la magjie si messedin tes contis furlanis. Tal Cjanâl dal Fier si cjatin lis Aganis, sioris da la aghe; su la Mont Cjanine a vivin lis fadis che tes gnots di lune plene a balin su la piche de mont. Te buse dal Prestreljenik al pâr, invezit, che al sedi di cjase il diaul che, cuntune ridade di sgrisul, al cjape pal boro i oms pai lôr fastidis.
Sul flum Timau al viveve un timp un drâc che al fo copât di Sant Ermacure; te Val de Bût al è a stâ il Danât dal Moscjart, ven a stâi un om che al veve vude la proprietât de mont sore Paluce cuntun imbroi e, par colpe di chest, al è stât condanât a restâ peât ae mont e a sdrumâle a colps di picon.
A Dogne si è fate strade la liende di un scûr induvin clamât Zuan Toni Neri che al à profetât la fin dal mont “cuant che lis feminis si viestaran come oms, i fruts si movaran cence tocjâ par tiere, i oms a saran cussì pôcs che a scugnaran imbraçâ i arbui, la Val Dogne e sarà cuvierte di ciment”.
Tes galariis di Rabil a son i nanui, e te Val Cjanâl la vecje vistude di peçots (Perchta), che te gnot de Pifanie e puarte vie i fruts o si fâs dâ macarons e ardiel.
In Cjargne, tes cuestis de mont Tencje, si cjate il “Plan des striis”, dulà che lis striis si incuintrin e a fasin danzis pe fertilitât.
No si puedin po dismenteâ i sbilfs, folets dai boscs, amants dal divertiment. Ma il torment plui famôs pai furlans al è Cjalcjut, o Vencul o More o Trute, un folet che si sente sul stomi di chei che a duarmin e ur impedìs di respirâ. Si lu ricognòs par vie che a buinore chei che si dismovin a cjatin une semence di vene o un piçul claput su la panze.
TAI GRISONS_ Fantasimis, drâcs, striis, princips triscj, folets, gjigants, feminis in forme di muscli, canibai, cavalîrs: ve il mont svuizar, ce siôr che al è di personaçs popolârs!
L’om salvadi al è une des figuris plui tipichis dal arc alpin dai Grisons. A metât tra om e bestie, la sô fame e je peade ancje aes condizions dal timp atmosferic: di fat, i proverbis a fasin riferiment al umôr dal om salvadi par spiegâ il timp, par vie che tai dîs di soreli lui al spiete la ploie e tes zornadis grisis al prepare il seren. Lis flabis a contin ancje che, se nol ven ridût o disturbât, l’om salvadi al disvele ai contadins i segrets de produzion dal formadi o al puarte a passonâ i lôr arments. La sô cjase e je tal bosc, un mont che lui al cognòs come il paternoster. ■
Ilarie Colùs
LADINIE. Striis, fadis, orcui............
PAI LADINS DOLOMITANS_Tal mont ladin, tantis a son lis figuris che a insiorin il panorame des liendis e des storiis popolârs: cualchidune e je di ispirazion todescje, cualchidune di orgjin slave e altris a son unichis dome de realtât ladine.


text:
Lis lengatis de politiche nazionâl a diserin che il Friûl-Vignesie Julie al fo la ultime des regjons a statût speciâl e la prime des ordenariis: se o cjalìn lis datis, in efiets, dutis chês altris cuatri regjons (Trentin-Sud Tirôl, Val di Aoste, Sicilie e Sardegne) a forin inmaneadis in pratiche la dì dopo la aprovazion de Cjarte, une daûr chê altre, tal Fevrâr dal 1948. Lis regjons “ordenariis” (Molise a part, 1963), dutis tal 1970. Se po o cjalìn la dotazion finanziarie, il trasferiment di bêçs di Rome, il Friûl-Vignesie Julie nol è mai stât teren di concessions sioris, ni di flums di bêçs. Anzit, rispiet a ciertis regjons “spint e spant” e je stade puartade dispès a esempli pe virtuositât dai siei conts. Cheste considerazion par vierzi il cjapitul des prospetivis, dal avignî di chest teritori intune suaze dal dut gnove rispiet ai agns dal post 1947 e dal 1963, soredut sot il profîl gjeopolitic e economic, che o podin dî che a van a dissegnâ un gnûf mût di pensâ la specialitât.
Cincuante agns dopo, o cjatìn un teritori che la tiere di confin si è intarsiade tal senari european. Lis leçs – dal 1978 cu la istituzion di Alpe Adria, fintremai ae creazion, tal Novembar dal 2012, dai Gect “Cence confins” (il grup european di cooperazion teritoriâl, che al metè adun i presidents di Venit, Friûl-Vignesie Julie, dal Land de Carinzie, de Slovenie e, ultin ingrès, des conteis istrianis de Cravuazie) – a àn viert cul timp un spazi european pe cooperazion transfrontaliere, transnazionâl e interregjonâl, propit cu la finalitât di rinfuarcî la coesion economiche e sociâl dai teritoris. Vincint la pôre dai paris de regjon: l’isolament. Ciert, i spazis concrets, la operativitât te cuotidianitât, cemût che chest Gect al influençarà la vite di ogni dì di dute la comunitât regjonâl si à ancjemò di viodi ae prove dai fats, no cate la boutade sul pont nassite transfrontalîrs dal Gurizan. Al moment, o sin denant di intindiments e di protocoi di intese, come chei dai ultins dîs dal 2014: un acuardi in materie di protezion civîl e sanitât, che al à ancje individuât altris cantins strategjics su turisim, traspuarts e culture, di lavorâur parsore midiant di fonts struturâi e di invistiments europeans 2014-2020.
Al è cambiât il cuadri economic, in cincuante agns. La crisi dal debit public e à taiât i trasferiments viers i ents intermediis: il rispiet dai parametris fiscâi domandâts de Union Europeane nus àn imponût sacrificis, dopo agns di vacjis grassis, di spesis cence limit (peadis a riformis in deficit spending) e ancje di massepassudancis. Si à di taiâ, si à di razionalizâ, nus disin di un continui. Il probleme al è ce rûl dâ a chescj ents come lis regjons, ce funzions dâur daspò la pussibile sieradure des Provinciis par che no si ingolfin di competencis e di lavoradôrs che no saressin in stât di gjestî. E, o zontìn, ancje cemût diferenziâ chês regjons che e funzion ben di chês che tai agns a àn regjistrade une esplosion des spesis. Si che duncje, il dibatit al passe a chescj dîs, al futûr de specialitât e des autonomiis locâls: li che la storie e à dimostrât in 50 agns che alc al è stât fat, che alc al à funzionât, al sarès fûr lûc dineâ, dismenteâ lis bataiis e lis lotis, e messedâ inte stesse cjalderie chel che cun fadie si à otignût cun ce che altris regjons no son stadis in stât di gjestî. ❚
O.P.
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
In chest mês si è lâts a votâ ancje pal parlament european. O presentìn une riflession di pre Antoni, naturalmentri datade, di 25 agns indaûr. Tal fratimp a son sucedûts tancj gambiaments, se no altri al è colât il mûr di Berlin, e disfats i doi grancj blocs che a tignivin la Europe e il mont spacât. La globalizazion e à invadût par ogni bande, dai marcjâts a la economie, de informazion a lis comunicazions.
Cuant che, in chei agns, si cjacarave di multietnicitât in Friûl, uniche e tipiche dal nestri teritori, par vie culì di secui si son incrosadis la culture latine cun chê todescje e slave tune pacjifiche convivence di int, a nissun sorestant di glesie o di pulitiche o di economie i à interessât gran. Anzit a àn fat di dut par tignînus dividûts, par dineâ la esistence di cheste biele realtât e fâle sparî in non di une unitât che e veve il savôr dome di une sclagne e puare uniformitât.
Cumò che e rive int di ogni bande e di ogni colôr, cumò sì che o vignìn considerâts une societât multietniche.
Duncje al ven di pensâ che sì lis robis a son gambiadis, ma la prepotence e la arogance dal podê e continue. Alore l’articul di pre Antoni nol à pierdût di atualitât.
pre Roman Michelotti
Se la int no si scjalde il lat pe Europe, no si pues in veretât dâi tuart. Parcè che chest stamp di Europe, cetant piês di chês istituzions sorenazionâls che la storie nus ricuarde, e à almancul doi pecjâts di fonde.
Le àn dade dongje propit chei stâts nazionaliscj che a àn fruçât par prins une politiche e une filosufie europeane. Le àn disfate cui lôr egoisims e no son siguramentri i plui indicâts a «scrivi» la Europe gnove, difarent. In plui si ripet, a nivel slargjât, dute la division ideologjiche – partitiche che si cjatile a nivel dai singui stâts. Ce che al è saltât fûr, ducj a puedin viodilu: un grant baracon che al glot un stragjo di bêçs, cence une linfe comuniâl, cence spirt di colaborazion, cence interès che a vadin plui in là dal presit dai cudumars o dal tai dal vin. Une Europe là che si va a fâsi la forcje e a imbroiâsi un cul altri e là che al vinç il plui prepotent. Propit la Europe dai lôfs.
No stêt a vignî a dînus che chei che a tibiin culturis e nazionalitâts cjase lôr, cuntune arogance e cuntune tristerie di ingomut, a deventin agnei co si cjatin insieme. E alore, se la Europe no je miôr e difarent dal egoisim dai stâts, ce fâ di doi organisims? Par reonzi prepotence cun prepotence? Cuant mai i laris sono deventâts cussients metintsi in fraie?
In soreplui, la Europe si sint umiliade di chei doi grancj blocs, Russie e Americhe, che in fuarce di chel malandret di tratât di Yalte si àn sintût in dirit di spartî ce che al jere simpri stât unît, par plaçâ in cheste lôr braide canons, fusetis, porcariis di ogni fate. Une Europe sotane no sarà par mai un fat positîf. Pa la cuâl si pues capî benissim cui che nol à tante sen di lâ a votâ.
Se si va, al è parcè che si spere di podê gambiâ. E cun ce che o vin dit modant, no ‘nd è cui sa ce pussibilitât di cernite. Si à di votâ dome chei oms e soredut chei partît che si basin par sdrumâ la prepotence dai stâts in pro de libertât e de dignitât des nazionalitâts.
Se il vôt al à la sô impuartance, plui impuartant ancjemò al è però vê e fâsi une culture europeane. Tant a dî vierzisi idealmentri, culturalmentri, spiritualmentri a di cheste Europe des culturis, des minoritâts, de diviersitât plui largje. Cognossisi e fâsi cognossi, imparâ altris lenghis, studiâ la storie dal pinsîr, de art di chestis «nazions improibidis», sdrumâ prime par dentri e plui che al è pussibil par di fûr chês spaltadis che a àn parât a tocs une realtât nassude e cressude unide e che e à te nestre tradizion cristiane un cjantonâl.
Nol varès di sei dificil, par nô furlans, capî la bielece, il valôr, la furtune di une Europe dal gjenar, nô che o sin nassûts e cressûts tal cûr da la Europe e che o vin fat la Europe a sun di vitis e di sanc. Nô che o sin il popul de crosere. Nô che o vin rivât a fâ il grant meracul de convivence di trê grandis gjernaziis che no dome no si son sintudis mortificadis ma che a àn inmaneade une civiltât come chê furlane. La nestre storie e je un spieli sflandorôs che tal rispiet si cres, si vîf miôr, si fâs culture e ducj a vuadagnin. Cuant che invezit si fasin injustiziis, si tibiin culturis e civiltâts in non dal plui fuart, ce che al sucêt al sucêt. Come che o stin viodint in cheste «Europe Unide» là che la union e la serietât a son sparidis dopomai. Une Europe che no ven nissune voie di dâi la laut.
pre Antoni Beline
IL FERÂL. La Europe dai lôfs............
In chest mês si è lâts a votâ ancje pal parlament european. O presentìn une riflession di pre Antoni, naturalmentri datade, di 25 agns indaûr. Tal fratimp a son sucedûts tancj gambiaments, se no altri al è colât il mûr di Berlin, e disfats i doi grancj blocs che a tignivin la Europe e il mont spacât. La globalizazion e à invadût par ogni bande, dai marcjâts a la economie, de informazion a lis comunicazions.


text:
Cjaminant viers San Denêl
Di cualchi timp o ai tornât a scuvierzi il cjaminâ. Lu fâs cun plui cussience, ancje se no masse e no masse dispès... Ameti i miei limits no lu ai mai calcolât tant che une sconfite...
Cjaminant o ai ancje fat cualchi altre biele scuvierte: prin di dut une maniere gnove e plui gjenuine di vivi il teritori e me stes.
Cuant che tu vâs a pît, par fuarce di robis tu vadis planc e ancje se tu slungjis il pas, no tu coris mai. E lant planc tu viodis miôr ator di te e dentri di te. Cjaminant tu tornis te dimension dal "chi e cumò", e il to cjâf si disvuede... une maniere par disvuedâsi des tossinis e di conseguence rigjenerâsi.
Se ancje tu tu vâs a pît o ti incuriosìs, o pensi che tu vedis di segnâti sul lunari la DATE: sabide ai 27 di Fevrâr a San Denêl li de biblioteche Vuarneriane: la Comunitât Culinâr dal Friûl e à inmaneât i "Stati Generali dei Cammini" (frache chi), tal "Anno Nazionale dei Cammini, come che al à dit il Ministri dai Bens Culturâi.
Ultreia y suseia... Sabide si cjamine viers San Denêl.


text:
A un ciert pont al someave che dutis lis stradis, di Udin, a puartassin no a Rome ma… a Bologne. La multiservizis Amga, cedude al Grup Hera (no cence polemichis), e lis Latariis Furlanis – “zoie” in veretât un pôc in decjadence dal compart locâl dal lat e dai siei derivâts – sul binari diret a Granarolo. Al someave aromai dut definît, cul Consei di aministrazion des Latariis sort a ogni clamade. In veretât, ancje la taule di confont proponude dal assessôr regjonâl Sergio Bolzonello par rivâ ae creazion di un pôl unic regjonâl dal dal lat e dai siei derivâts, al jere partît in ritart in maniere colpevule, cuant che aromai la tratative tra il Consorzi di Cjampfuarmit e Granarolo e jere sul finî, e i tecnics dal colòs emilian za di setemanis a studiavin i libris contabii inte sede des Latariis. Cuant che dut al someave aromai decidût, ve la “manifestazion di interès” – ancje cheste ben di là dal timp massim – dal Consorzi Agrari che al à inviât daurman i lavôrs pe elaborazion di un plan industriâl (e di rimunerazion dai arlevadôrs) di someti ai vertiçs des Latariis. L’obietîf de iniziative dal Consorzi agrari – che al à vût za la “benedizion” di Regjon (e des variis fuarcis politichis) e sindicâts – e je chê di valorizâ il progjet di filiere dal lat regjonâl e lis produzions locâls, mantignî lis produzions locâls e difindi i aspiets ocupazionâi complessîfs dal setôr. La pôre e je di fat chel di vê dopo di assisti – pierdude une realtât tant che Latariis – a un efiet domino che si abatarès su dut il compart regjonâl, ancje in prospetive de prossime disparizion des cuotis lat e la disponibilitât sucessive di grandis cuantitâts di lat a presits tant contignûts e di varie divignince. Insume, il “made in Friûl” in pericul di disparizion.
No par câs, il progjet di Granarolo al previodeve un dismantelament parziâl dal sît produtîf di Cjampfuarmit e – in bande de cancelazion di une setantine di puescj di lavôr – ancje chê di diviersis produzions. Mandi duncje a mozarelis, jogurt e scuete, inte otiche di une razionalizazion di grup, stant che Granarolo za e je parone, tra l’altri, di marchis tant che Yomo, Pettinicchio e Centrale del latte. A fâ gole ai emilians, in particolâr, lis produzions de Dop Montâs, il plui impuartant valôr zontât di Latariis furlanis. E in mert ai jogurts, e je notizie resinte che Granarolo, in graciis di une colaborazion cul prin produtôr grêc, e impuartarà dal paîs elenic il jogurt grêc, prodot che intal ultin an in Italie al à fat segnâ un salt dal 38,1%. Dal rest, Granarolo, cence fal, intal so operâ e à di lâ daûr aes logjichis tipichis des multinazionâls.
Par Latariis furlanis e pal Pôl unic dal lat e dai siei derivâts, e duncje par une difese de cualitât dai prodots furlans, si vierç invezit une sfese. Al displâs in ogni câs constatâ che masse dispès in Friûl e mancji la capacitât di movisi par timp e cun unitât di impegn te difese des propriis particolaritâts e produzions carateristichis. Masse dispès lis divisions, la incapacitât di olsâ, a àn proddusût za dams ireparabii: dal sisteme bancjari “svendût”, aes mil ocasions pierdudis (uniche multiservizis regjonâl, par esempli). O sperìn di no vê di zontâ ae liste ancje il pôl dal lat e dai siei derivâts. Margjins par un acuardi (ancje cun altris realtâts regjonâls, volint) a ‘nd è. E reste però la amarece di vê di ricognossi che prime di agjî si è lassât che lis Latariis furlanis a rivassin al pic de crisi. E pûr, za inte Sierade dal 2008, cuant che il Consorzi di Cjampfuarmit Latariis al veve deliberât un tai dal presit dal lat conferît (3-4 centesims al litri) ai socis produtôrs par fâ cuadrâ i conts di belanç, chel che al jere il president di Coldiret, Dimitri Zbogar, al domandave une strategjie industriâl e comerciâl, un progjet. Disint: “Al è di agns che si ‘nt fevele. Cumò no puedin jessi plui deroghis. Se a son sacrificis di fâ, a àn di jessi motivâts, no si pues scjariâ dome e in maniere esclusive lis causis su la crisi di marcjât e in definitive sui arlevadôrs”. Cussì al diseve Zbogar. E jere la Sierade dal 2008, cu la grande crisi aes puartis. Di chê volte, di progjets nancje che la ombre. Fintremai cumò. Che il cîl nus judi. ❚
Linux
Lis evoluzions sul teme dal lat............
A un ciert pont al someave che dutis lis stradis, di Udin, a puartassin no a Rome ma… a Bologne. La multiservizis Amga, cedude al Grup Hera (no cence polemichis), e lis Latariis Furlanis – “zoie” in veretât un pôc in decjadence dal compart locâl dal lat e dai siei derivâts – sul binari diret a Granarolo. Al someave aromai dut definît, cul Consei di aministrazion des Latariis sort a ogni clamade. In veretât, ancje la taule di confont proponude dal assessôr regjonâl Sergio Bolzonello par rivâ ae creazion di un pôl unic regjonâl dal dal lat e dai siei derivâts, al jere partît in ritart in maniere colpevule, cuant che aromai la tratative tra il Consorzi di Cjampfuarmit e Granarolo e jere sul finî, e i tecnics dal colòs emilian za di setemanis a studiavin i libris contabii inte sede des Latariis. Cuant che dut al someave aromai decidût, ve la “manifestazion di interès” – ancje cheste ben di là dal timp massim – dal Consorzi Agrari che al à inviât daurman i lavôrs pe elaborazion di un plan industriâl (e di rimunerazion dai arlevadôrs) di someti ai vertiçs des Latariis. L’obietîf de iniziative dal Consorzi agrari – che al à vût za la “benedizion” di Regjon (e des variis fuarcis politichis) e sindicâts – e je chê di valorizâ il progjet di filiere dal lat regjonâl e lis produzions locâls, mantignî lis produzions locâls e difindi i aspiets ocupazionâi complessîfs dal setôr. La pôre e je di fat chel di vê dopo di assisti – pierdude une realtât tant che Latariis – a un efiet domino che si abatarès su dut il compart regjonâl, ancje in prospetive de prossime disparizion des cuotis lat e la disponibilitât sucessive di grandis cuantitâts di lat a presits tant contignûts e di varie divignince. Insume, il “made in Friûl” in pericul di disparizion.


text:
Informâsi a Gurize
Informazion locâl
Tignîsi inzornâts sui events politics, economics e sociâi che a sucedin tal teritori li che si vîf al jude a fa cressi une cussience civîl, util a ducj i citadins.
I students a puedin documentâsi leint i cuotidians locâi tant che :
Te rêt si puedin ancje cjatâ magazine di informazion inzornâts dì par dì. Par esempli:
Studiâ a Gurize
Informâsi a Gurize
Sede Legal C.so Italia, 55 - 34170 GORIZIA
Sede Aministrazion: Cjase Morelli, vie Morelli n. 39 - 34170 GURIZE - tel./fax 0481 536272
info@consunigo.it
posta elettronica certificata: consunigo@pec.it


text:
Sul numar di Otubar 2013 da La Patrie dal Friûl, o vevi scrit un articul su ce che la gnove stagjon teatrâl nus vares risiervât di spetacui in marilenghe. No vevi podût fâ di mancul di rimarcjâ sei la scjarsetât di propuestis, sei la mancjance di ideis gnovis. O vevin a pene viodût L’ùali di Diu, l’impuartant lavôr di Miklos Hubay, voltât cun grande atenzion e amôr di Carlo Tolazzi te variante pesarine dal furlan, e puartade sul palc cu la regjie di Massimo Somaglino. Une opare che si mostrave tan che un ciul di dolôr su lis lenghis che a murin e un pont di incuintri fra ducj i monts che a lavorin su la sorevivence di une cualsisei culture. Cu la bocje buine o vin dât un cuc al calendari de gnove stagjon par scuvierzi che al sares tornât L’Ort di Stefano Montello (lavôr plui che interessant, ma viodût che al sarà doi agns), dopo ve ca Predis dal Teatro Incerto, e ancjemò Frico e suprissata cun Moretti, Bove e Lìmardi. E vonde (al mancul, se no mi soi istupidît dal dut leint i catalics…).
Epûr o resti convint che la creativitât dai nestris ambients culturâi e sedi une vore alte, ma platade e scjafoiade in cualchi mût intune sorte di rassegnazion che ti fâs cressi lis telis di rai tal çurviel. La cuistion e sarà ancje te scjarsetât di bêçs ae culture, ma sino propit sigûrs che il probleme al sedi chel? Nol è che par câs il probleme al sedi la mancjance di une serie selezion di tescj e di autôrs, la mancjance di un confront e di ativitâts di scambi di esperiencis cun realtâts paralelis o plui indenant des nestris, la mancjance, soredut, di un dibatit e di une vision di dulà ch’e sta lant la nestre societât e, daûr di chê, la necessitât di meti adun un progjet gjenerâl che al fissi un percors, che al mostri la strade di tignî daûr.
O crôt che se Federico Rossi, dal alt de sô presidence dal Mittelfest, al rivàs adore a imbastî un dibatit sul rapuart fra lenghe e societât furlane, al puartarès un contribût di elaborazion e di cognossince che nol podarès fâ di mancul di riverberâsi su ducj chei che si interessin di culture (autôrs, atôrs, operadôrs culturâi, produtôrs, opinion leader…) dismovint une gnove passion su ce che e varà di jessi la lenghe te societât furlane dal doman. ❚
Franco Marchetta
Culture furlane, alte ma platade............
Sul numar di Otubar 2013 da La Patrie dal Friûl, o vevi scrit un articul su ce che la gnove stagjon teatrâl nus vares risiervât di spetacui in marilenghe. No vevi podût fâ di mancul di rimarcjâ sei la scjarsetât di propuestis, sei la mancjance di ideis gnovis. O vevin a pene viodût L’ùali di Diu, l’impuartant lavôr di Miklos Hubay, voltât cun grande atenzion e amôr di Carlo Tolazzi te variante pesarine dal furlan, e puartade sul palc cu la regjie di Massimo Somaglino. Une opare che si mostrave tan che un ciul di dolôr su lis lenghis che a murin e un pont di incuintri fra ducj i monts che a lavorin su la sorevivence di une cualsisei culture. Cu la bocje buine o vin dât un cuc al calendari de gnove stagjon par scuvierzi che al sares tornât L’Ort di Stefano Montello (lavôr plui che interessant, ma viodût che al sarà doi agns), dopo ve ca Predis dal Teatro Incerto, e ancjemò Frico e suprissata cun Moretti, Bove e Lìmardi. E vonde (al mancul, se no mi soi istupidît dal dut leint i catalics…).


text:
Al mande lis sôs bordadis vie comunicât stampe. Ancje plui di un scrit par dì: l’ultin, jessût ai 23 di Avost, al è il numar 511. No lis mande a dî a di nissun, ma simpri “in mût franc, muse a muse”. E cuant che o finìs la interviste cuntun – gno malincûr – “viodarìn cemût che e larà a finî cheste vicende”, al mende ancje me: “E no, e je ore di finîle cul ‘starìn a viodi’. Il Friûl al varès di scomençâ a pretindi alc di plui e di miôr par se stes. E finìnle cun chest ategjament dal restâ a spietâ”. Chest al è Alvedis Tibaldi, l’om di Porpêt a cjâf dal Comitât pe vite dal Friûl rurâl, cu lis bataiis tor dal Eletrodot Terna di Udin Ovest a Redipulie. La ultime e je stade chê vinte denant dal Consei di Stât, che cuntune sentence publicade ai 23 di Lui al à blocade la infrastruture, par un vizi di forme. Ormai, però, cuant che i pâi a jerin za stâts plantâts e i cablis eletrics za stâts tirâts.
___
Cumò ce sucedial, Tibaldi?
Al sucêt che o stin lant indenant cu lis nestris azions. Nô o vin fatis une schirie di denunziis e esposcj in tribunâl. Lis denunziis, in prin, dai contadins plui coragjôs e plui zovins, presentadis ae Procure par dispropriazion improprie des tieris, esercitade cun pressions di ogni sorte. Par nô nol è un probleme di eletrodot sì o eletrodot no. Al è un probleme di democrazie e di esercizi dal stât di dirit, e su cheste linie nô si son movûts. O vin domandât ancje ai ministeris competents une indagjin interne e su plui fronts, dopo che che al è sucedût su chê linie di alte tension.
___
Ce domandaiso?
La demolizion dai tors tirâts sù in maniere “furbe”, cjale tu… propite tant che si jere in spiete de sentence. Chest al è il pont. La decision dal Consei e ven cjapade ai 21 di Avrîl, ma e ven publicade in Lui: il 90% dai lavôrs al ven fat in chel arc di timp, svelts svelts, corint come danâts, purpûr di creâ il “fat che al è fat”. E o zonti: cumò che a varessin di tirâ jù dut, o ai za mandade une segnalazion ae Autoritât pe Energjie par che Terna no fasi colâ eventuâi coscj dal lavôr za fat o di dismission de linie in bolete.
Al diseve di plui denunziis…
O vin denunziât subite il compuartament di Terna che e à zuiade la cjarte de pôre: denunzie par procurât alarme sociâl, par vie che e continue a batile sul fat che a saressin stâts black out. Po o vin denunziât la Rai par vê pandût chê gnove cence comentâ e cence meti nissun dubi. Ma o vin subite denunziât ancje il fat che Terna e lave indevant cui lavôrs e i abûs viers i proprietaris de tiere.
___
Di ce abûs fevelial?
Indi ai preparadis tantis di chestis denunziis: i câs di proprietaris che a vegnin cjapâts pal nâs cu lis “imissions in possès”. Duncje, chescj a restin in efiets proprietaris dal teren dulà che ti àn plantât il pâl, però i operaris e i assegnâts al lavôr a jentrin come se e fos une lôr proprietât e cence nancje visâti, e chê opare (il tor) e devente a caric dal paron dal teren, duncje tu âs di paiâ sore lis tassis, tu ti cjatis fra i pîts chescj manufats cun fondis di 300 metris cubics, no tu sâs nuie des conseguencis dal eletrosmog che tu âs sot di te. Nissun ti dîs ce che tu âs di fâ, lis precauzions che si àn di cjapâ in fat di salût… no je cognizion di nuie di dut chest. Dut ce che o contestìn al à a ce fâ cun chestis azions opressivis puartadis indenant abusant dai podês concedûts su chest cantin. Cuntun espost ae Procure di Triest o ai ancje domandât che la autoritât judiziarie e valuti il compuartament de aministrazion regjonâl, che invezit di prudelâ i interès dai citadins e des aministrazions comunâls e à lassât fâ, e tal interès di Terna e à razirât i parês dai siei stes uficis.
Terna e dîs che e à gjavât vecjos implants e liniis che culì a passavin. Insome… e à netât il paisaç.
Intant la gnove linie, come che za si pues viodi vuê, e je cetant impatant… si le viôt di dutis lis bandis, in barbe al concet di paisaç. Po dopo, che Terna e vedi butât jù altris liniis, al va sclarît che si tratave di struturis che a varessin stadis di jessi dut câs butadis jù, par vie che no jerin plui dopradis. Te cjalderie, al è finît ancje un altri colegament che Terna e fevele come se al fos so, ma che pal vêr nol è so: si trate di fîi e pâi des FFSS: e al è dut di viodi cemût che e larà a finî. Po dopo cuant che si fasin cierts confronts, al sarès plui coret meti sul stes plan liniis di potence ecuivalente, o almancul cun funzionalitât compagne. Chi si fâs un confront fra tors di potence dal dut divierse.
___
E sul pericul dal black out?
Ma vonde con cheste bale! Cun ce che o produsìn in Friûl-VJ, tu daressis la corint a dut il Nordest. O vin une centrâl Edison che e je ferme, e che cuant che e ven impiade, se e va ben, e prodûs il 20% di ce che e podarès. No ’nd vin dibisugne.
___
Di dute cheste vicende, ce i daie plui fastidi?
Jo no mi sei fat mancjâ nuie in cheste bataie. O soi lât ancje a Milan, cun doi contadins, par incuintrâ Luigi Roth, il president di Terna Spa. Al à fat rivâ dut il staff di Rome, e nus à ricevût. Alore jo i ai fate la domande secje: “Parcè in Piemont, une linie eletriche simil di 190 km la metês sot tiere e in Friûl o volês plantâ lis tors? Parcè no le soteraiso ancje chi di nô?” Lui mi à cjalât tai voi e mi à dite: “Parcè che nissun mal à domandât!”. Al è in chel precîs moment che jo mi soi sintût un co***. Cjapât pal nâs di ducj i partîts politics che in cierts câs o vevi ancje sostignût pes lôr posizions. Isal ce che si meritìn? Jo di dute cheste cuistion o fâs prin di dut une cuistion di dignitât des popolazions rurâls dal Friûl e di dignitât dal Friûl, par chest o continui a domandâ il rispiet de legalitât e dal stât di dirit.
Ce conseguencis aie puartât cheste sentence?
Un eletrodot simil al nestri jenfri Lombardie e Svuizare al è stât blocât, subite dopo la pronunzie dal Consei di Stât. Biadelore che cualchidun si è sveât.❚
Oscar Puntel
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
10/12/12
Jessi… come il “purcit di Sant Antoni”
Tes nestris cjasis no mancjin luianiis, salams o sopressis e, cuant che si fevele di persut, il pinsîr al va simpri a chel di Sant Denêl (cence nuie gjavâ a chel di Sauris).
Pensant al purcit, al persut e a Sant Denêl no si pues dismenteâ che propit culì, tal cûr dal Friûl, si cjate une glesie dedeade a Sant Antoni, protetôr dai contadins, dai arlevadôrs e dai nemâi, ma soredut preât par vuarî dal fûc che al puarte il so non, val a dî l’Herpes zoster. Al è par chest che pitôrs e scultôrs lu rapresentin o cul fûc in man o cuntun purcitut Ogni an, ai 17 di Zenâr, i nemâi a vignivin benedîts e metûts sot de Te Ete di Mieç, come in tancj altris paîs ator pe Italie, a Sant Denêl e jere presinte la fraterne di Sant ai pelegrins. Chest Ordin al veve il permès di tirâ sù dentri dai paîs i purcits che, cuntun campanel tal cuel, a podevin cori libars e jessi nudrîts de comunitât. I Antonians a podevin fâlu par vie che cul gras di chescj purcits si faseve l’onzint par chei che a vevin l’Herpes zoster, o fûc dal Sant.
Come che al capite dispès, cheste tradizion e à lassât une olme te lenghe furlane.
Cui no si isal mai sintût dî, di zovin, dal pari o de mari: “Tu sês propite come il purcit di Sant Antoni”? I zovins, come il purcitut dai Antonians, a son simpri indenant, no àn tiere ferme, a van ator ca e là cui amîs dismenteantsi di vê une cjase. Par chest, cuant che a tornin tart, si sintin dî cussì, ma par fortune lôr… Sant Andree e je une zornade come une altre!
Stefania Agostinis
Iscriviti a: Commenti sul post (Atom)


text:
La CISL di Udin si è interessade di lavôr e di economie reâl, soredut di manifaturîr, ancje cuant che masse politics, sindicaliscj e imprenditôrs a jerin inceâts de new economy, gnûf “soreli dal futûr”. E à ribatût in maniere ossessive, e lu fâs ore presint, che il sisteme produtîf provinciâl e regjonâl al va difindût e rilançât costruint un contest di riferiment ancje locâl che al judi e che nol complichi la vite aes impresis, cemût che masse dispès al sucêt. Chest parcè che i fatôrs competitîfs di contest a son fondamentâi pe riessude di une aziende. Lis impresis, di fat, a àn sucès prin di dut par capacitâts propriis ma ancje, in part consistente, par resons a lôr esternis.
E esist e e je basilâr chê che i disin competitivitât di sisteme. Dai tancj e cognossûts fatôrs competitîfs di contest la infrastruturazion, materiâl e imateriâl, indi je une componente decisive. Secont ciertis stimis, un adeguament des infrastruturis al puartarès cun se, intal arc di une desene di agns, un aument di cirche il dodis par cent dal PIL nazionâl. Al va fissât, però, cualis oparis a vedin pardabon un sens e une utilitât sistemiche e cualis che a sedin dome che un afâr pes lobbies dai costrutôrs, cence ufrî nuie e, anzit, gjavant aes comunitâts e ai teritoris coinvolts. Une volte aciertade la utilitât di une opare, cheste e va costruide intal mût plui sigûr e che al impate mancul pussibil, doprant lis tecnologjiis plui inovativis. Al è necessari che i procès decisionâi che a rivuardin lis infrastruturis a sedin tâi di cjapâ dentri pardabon i sogjets sociâi, economics e istituzionâi che si cjatin intes areis coinvoltis fin dal principi, dal studi di fatibilitât ae progjetazion e ae programazion. Fâ partecipâ e responsabilizâ par fâ in mût che la proteste di pôcs no impedissi la realizazion di oparis necessariis, ma ancje par fâ sì che la opare e sedi pardabon utile e ancje rivuardose des Comunitâts e dai teritoris. Proceduris seriis e ciertis ancje par fâ in mût che lis decisions cjapadis no puedin jessi metudis simpri in discussion. Intal câs dal eletrodot Redipulie-Udin la CISL di Udin, duncje la CISL de aree interessade, e je stade cjapade dentri dome intal Jugn dal 2012, prime dai Sindics e dopo, in maniere masse svelte, de Regjon. Al è ancje par esperience direte, duncje, che la CISL di Udin e sosten che il metodi, cuant che e je in bal la costruzion di une grande opare, al è impuartant cuasi tant che il merit. Une procedure, al va sotlineât di gnûf, che e sedi impuestade a un rûl efetîf di ducj i atôrs. Cussì nol è stât, almancul pe CISL di Udin.
Intal merit, dome ciertis precisazions. La CISL di Udin no je contrarie al eletrodot, ma a chest gjenar di eletrodot parcè che al impate masse. E si viôt! Covential par razionalizâ e meti in sigurece la rêt eletriche regjonâl? Al covente prin di dut a Terna par deventâ simpri plui une imprese di nivel european. Chest al è un obietîf plui che condivisibil. Ma al va precisât, par amôr di veretât, che in Friûl-V.J. di energjie a ’nd è a suficience e che l’eletrodot nol puartarà nissun benefici di presit de energjie ai citadins e aes impresis locâls par vie des normis europeanis coercitivis su la concorence. Si varès di interogâsi, dopo, sul parcè che – cundut dai tant sbandierâts problemis di manutenzion e di plui servitûts – si puedin costruî eletrodots intierâts in dut il mont, fale in Friûl.
Al è indiscutibil, infin, che lis Açalariis Bertoli-Safau, tant che ogni aziende energjvore, a vedin un bisugn assolût di ciertecis in fat di continuitât di provision e di impegn di potence eletriche. Cheste dibisugne, però, no scuen par fuarce jessi sodisfate propit di un eletrodot aeri.
De bande de CISL di Udin, in definitive, nissune posizion radicâl iperambientaliste, ma dome considerazions e indicazions di assolût sintiment. ❚
Roberto Muradore, Segretari Gjenerâl UST CISL Udin
Eletrodot: nissune posizion radicâl iperambientaliste, ma dome considerazions e indicazions di sintiment............
La CISL di Udin si è interessade di lavôr e di economie reâl, soredut di manifaturîr, ancje cuant che masse politics, sindicaliscj e imprenditôrs a jerin inceâts de new economy, gnûf “soreli dal futûr”. E à ribatût in maniere ossessive, e lu fâs ore presint, che il sisteme produtîf provinciâl e regjonâl al va difindût e rilançât costruint un contest di riferiment ancje locâl che al judi e che nol complichi la vite aes impresis, cemût che masse dispès al sucêt. Chest parcè che i fatôrs competitîfs di contest a son fondamentâi pe riessude di une aziende. Lis impresis, di fat, a àn sucès prin di dut par capacitâts propriis ma ancje, in part consistente, par resons a lôr esternis.


text:
EDITORIÂL – Une cuviertine par cambiâ il Friûl / VIERTIDURE – Si à di jessi combatîfs e unîts a pro dal Friûl / Fieste grande pai Otante agns dal on. Baracêt… e cualchi critiche / DI BESSÔI – SANITÂT. Il model sanitari furlan: eficience e autonomie / Se la Europe nus cjale no vin di vê pôre / In difese dal Friûl, no dai cjampanii / CJARGNE. XXXIII Marce de pâs / CJARGNE VIVE. La sartore “Pront e vie” a Darte / FRIÛL FUR DAL FRIÛL. Il vecjo dal Mac Mahon / IL SIVILOT. Palaçs confusionâts / TV FRIÛL E CJANÇONS. Friûlyager – ai confins da la furlanitât / IL FERÂL. Vescul in Friûl / Glesie Furlane e informe / MEDITANTLIS TAL SO CÛR. O ai fat ce che o ai podût / GRIGNEI DI STORIE. Des Americhis par continuâ une magjie cun lidrîs profondis / Gnogno… Sardinia / A coventin plui Europe, plui unitât e plui diversitât / Ladinie: une identitât comun / SLOVENIE. Maribor Capitâl europeane de Culture pal 2012 / La seconde citât de Slovenie / AUSTRIE. Glesie austriache: al è stât un câl dal numar dai disbatiâts dopo un an di crisi / Il Premi leterari “Kreisky” pal romanç Agnul de dismenteance (Engel des Vergessens) / FURLANS, DIGJITAIT FURLAN. Gnove dibisugne: l’hotspot / Lis piuladis furlanis tal pulinâr globâl / ART-Â. Storiis di feminis che a resistin / Cjarte e ingjustri. Une mostre a Cividât / TAL ETERE. E je tornade la vôs des nazions cence stât / MUSICHE. Jessi “un pôc di Friûl” / AGRICOLTURE. La verze, la regjine puare dal Invier / Lis “rogazions”, un libri di pre Antoni Beline / CUSINE. E dopo il brût… i vanzums, une miniere di aur / LA FABRICHE DAI… LIBRIS. Pierluigi Visintin ancjemò cun nô / Elsa Buiese, Tasint peraulis smenteadis / E par furlan? / CONTECURTE. La gnot di Carnavâl / RIFLESSION – 1. Identitât e universalitât inte bibie / MUSEUS. Il Museu Etnografic dal Friûl / INTERVISTE. La Italie no si vise di nô /
*** I articui a son disponibii fracant sul titul. Buine leture.
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
Siore Tiburzie, se 'o no levi in vile
A bella Dama che bramava un
SONETTO
SIORE Tiburzie, se 'o no levi in vile,
No us podevi mai fa il bramat Sunet;
Parcè, che chì in citat jò sòi costret
A jessi pazilat tant che l'arzile.
Hai clamade a consèi la me Sibile,
E j' uciei, cantarins dal miò boschet;
Us hai servide, e cun miò gran dilet,
Gioldind che solitudine tranquile.
Se qualchi chiosse in rest 'o hai fat di ben,
Efiei è' stat dal uestri biel soreli,
Che al mi ha sclarit e iluminat l' inzen.
Onde fàit cont che 'o sèi il uestri spieli,
Vo l' oget cu risplend in ta 'l miò sen
Vo l' lumìn dal miò spirt, jò il cesendeli.


text:
✽✽ No coventin tantis peraulis: lu viodês di bessôi. Il prin numar de Patrie dal 2013 al è chel chi. No plui la riviste che tai ultins agns us è rivade a cjase, ma pardabon un alc di diviers. Dree Venier chi dongje al sclarìs la sô particolaritât, jo o ai di dîus il parcè di cheste sielte. O sin rabiôs! E ancje la cjarte, la scriture a àn di pandi la nestre rabie. Tal stes timp a àn di mostrâ che, se cualchidun al pensave di podê fermâ la vôs storiche de furlanetât, al à falât in plen. Se a Triest a crodevin di taiâ lis gjambis ai furlaniscj, ridusint i bêçs dal contribût regjonâl al nestri gjornâl, chest sfuei, i siei gjornaliscj, i siei letôrs, i siei amîs, a àn decidût di rispuindi cu la fuarce de reson, cu la inteligjence des ideis, cul spirt dal riviel.
✽✽ Gjavâ ae Patrie, ma ancje a chei altris organisim che a doprin la lenghe furlane tal cjamp de informazion, tant che la stesse Regjon nus clame “primaris” pe difusion dal furlan, al vûl dî mostrâ pardabon la muse. E forsit al è un ben, parcè che al mostre, ancjemò une volte, chei che a son de bande dal Friûl e chei cuintri. A son chei che a fevelin di difese des minorancis tes cunvignis par fâsi biei, che a prometin, e sot sot nus odein, parcè che o sin chei che lôr no saran mai: inamorâts dal nestri popul, de nestre tiere. O sin, intune peraule, patriots.
✽✽ Dome il pinsîr che in Friûl a sedin ancjemò feminis e oms, vecjos e zovins che a puedin pensâ al doman de lôr int, ju mande fûr di cjâf. Lôr, ducj lôr, a viodin dome la cjadree, cence ideâi, pronts a cambiâ bandiere daûr dal vint e simpri, simpri sotans di chel che a comandin Rome, Milan e Triest. Il risultât des prossimis elezions al sarà une riconferme di cheste situazion, tant che lis listis presentadis.
✽✽ Ma ancjemò plui fastidi ur ven, cuant che si inacuarzin che o sin testarts, ma soredut brâfs e prontâts. In chescj agns “La Patrie” e je stade la dimostrazion clare, sclete di dôs robis: la prime che no ducj i inteletuâi, i gjornaliscj, a stan sot de capele de italianitât, che no ducj a àn tant che ambizion chê di metisi tal cjâf l’elm di Scipio e la storie che i sta daûr. O vin contade une storie diferente: la nestre. No dome chê passade, ma chê di vuê, cjalant ce che al sucêt cuntun voli diviers de television, dal “Gazzettino giuliano”.
✽✽ La seconde, che o sin lâts indenant pe nestre strade cence cjalâ in muse nissun, cul rispiet pes personis ma cu la fermece de veretât. E viodût che no puedin copânus fisichementri, a àn decidût di fâlu dal pont di viste economic,crodint di fermânus.
✽✽ Di sigûr lis dificoltâts, il pericul di sierâ il gjornâl al è, e ancje fuart. Par fâ front, a alc o vin scugnût rinunciâ. Ma o domandi a ducj: isal just, onest che i nestris fogolârs no podaran plui ricevi gratis il gjornâl, parcè che al coste masse, cuant che si cuvierzin i debits dal teatri comunâl di Triest, dulà che la Regjon e tirarà fûr un milion di euros? O pûr che lis scuelis no podedin plui doprâ i nestris articui pe programazion dal furlan? La Patrie dal Friûl e continuarà a vignî fûr, no larìn a domandâ la limuesine al Palaç, ma o pretindìn che al vegni rispietât il nestri lavôr e la leç. Cheste flamute e restarà impiade. Come che nus àn insegnât chei prime di nô: mai molâ.
Al è un onôr.
Dree Valcic
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Dispès la libertât des feminis si le cjate intai puescj plui impensâts. E il munistîr, inte Ete di Mieç fintremai ai agns dal Concili di Trent – ma ancje plui tart – al pues deventâ un spazi intrigant.
Dal sigûr al è un lûc di presonie, une reclusion obleade, sfuarçade, imponude dai paris, dai fradis, dai oms di famee. Ma al è ancje un spazi dut al feminin, e li i oms no puedin jentrâ, se no vegnin invidâts in maniere esplicite.
Intes badiis, lis feminis a rispietin une jerarchie dute feminine, e la badesse e je une femine che e pues gjoldi di un podê straordenari, ancje su chei oms che a son al servizi dal munistîr e che a vivin intes competencis feudâls dulintor: mulinârs, contadins, marangons e cualchi volte ancje cavalîrs e soldâts. Si podarès cuasi sostignî che il claustri al sedi une specie di spieli dal pinsîr al feminin.
Dispès a forin lis frutatis istruidis de miôr nobiltât furlane a jessi destinadis a deventâ muiniis: a vignivin fûr di un contest sociâl e culturâl impuartant, riverît e rispietât. A vevin la pussibilitât di lei e di scrivi – prerogative par nuie scontade par chei timps, ni pai oms e tant di mancul pes feminis! – e a jerin stadis educadis a une forme di pinsîr che al rivave a jessi profont, orientât ae riflession e ae ricercje personâl e intimiste. Lis lôr ideis duncje, fondadis su lis pagjinis dai libris e fatis florî di precetôrs privâts di grande fame, a puedin deventâ un imprest impuartant, util a di une forme di resistence che no je di pôc cont, e ae fin ancje di riviel, di svindic e di ribelion propit cuintri chel mont che lis à sieradis intun lûc là che nol pues jentrâ, ni meti bec. I oms a restin difûr. No puedin meti pît tra i mûrs dal claustri.
A son lis Sioris dal Munistîr che a decidin, che a filtrin e duncje che a controlin, esprimint in cheste maniere ancje une cjarie fuartone di seduzion orientade su ducj chei che lôr a vuelin inmagâ e fâ sogjets dal lôr podê: fraris confessôrs, scrivans, operaris tant che zardinîrs o muredôrs. Episodis une vore curiôs e ancje pevarins a jemplin lis cjartis dai archivis storics dal nestri Friûl patriarchin. Suntun plan plui alt, chel de dutrine, il spazi monastic feminin, par cheste sô vocazion di libertât, si oriente dispès al pinsîr ereticâl. Al è il câs des Clarissis di Udin: cuintri di lôr si vierç un procès che al dure tant, dai agns Otante dal Cinccent fin cirche al 1640, e che al pâr no cjatâ soluzion. La acuse dotrinâl si pee dispès aes censuris cuintri de disubidience dai articui previodûts de Regule, o ancje cuintri di un compuartament che si podarès definîlu di resistence pandude cun ats e mûts contraris ae incuisizion atente dal Clericât masculin, che nol rive mai a domâ dal dut chestis feminis ribaltonis, ametint ae fin la impussibilitât di pandi il so control.
Cualchi episodi al è pardabon gustôs e al met in evidence il caratar morbinôs di chestis muiniis birbantis: “Che si decidin une buine volte a no piturâsi la muse, e a no doprâ pelicis e altris ornaments intal vistîsi. Che a stedin pluitost atentis a cuvierzisi ben, cence tignî fûr in biele mostre lis lôr tetis. E che nissune e olsi balâ ni dentri ni fûr dal claustri, o partecipâ a bai, fiestis e altris ocasions par zuiâ intune forme vergognose e laide” (Aquilee, 1480); “Jo, Iacopo Maracco, vicjari patriarcjâl, o ai decidût di sospindi chestis feminis de Comunion cul Santissim Cuarp dal Nestri Signôr Jesù Crist parcè che a jerin stadis scomunicadis e no domandavin di jessi perdonadis. A son disubidientis e a continuin a lâ fûr dal munistîr, cuant che ur plâs, di dì e di gnot. A àn balât devant dal public vistudis di muinie, a àn zuiât su la publiche vie e fat tantis altris robis brutis che o ai miôr no contâ par pudôr” (Aquilee, 1570); “La muinie Laure, dismenteade dal onôr di Diu, des promessis fatis a mi e dal so dovê, e je tornade a durmî su la tor dal cjampanili e e mostre dut il so dispiet pes sûrs e pe mari badesse!” (Glemone, sec. XVI); “A son scjampadis dutis fûr che trê, vecjis di otante agns, par lâ a vendemâ, a fâ il bagn e a oselâ, cun mil altris intrics. Jo o sarès plui content di comandâ un milion di oms pluitost che dîs feminis come chestis, mâl usadis e capriçosis par tancj agns. Al sarès ben cjatâ fûr une soluzion, ma no savarès ce fâ!” (Cividât, sec. XV). Une fuarce dirompente.
Sot dal vêl, intai munistîrs dal Friûl, si platave une anime incuiete e plene di braùre, che dispès e à lassât ancje testemoneancis di poesie e di leterature. ❚
Agnul Floramo